《忆我二首各三十韵》
元代·方回

忆我幼时事，南归自番禺。
三边已澒洞，内郡犹无虞。
故居山城间，四面阛闠区。
东西万货集，朝暮百贾趋。
诸父颂宾客，衣冠一何都。
觞豆日谈笑，往往皆文儒。
比屋有高楼，其上娉婷姝。
侠少喜酒贱，歌呼间笙竽。
无何郁攸作，一夕化为墟。
朝廷易楮币，百姓骈叹吁。
物价渐踊贵，饥剽多流俘。
我家众长上，生近乾淳初。
曰此风俗降，岁岁有不如。
老者迁化去，少者分驰驱。
生理益艰窘，口腹各自图。
书囊裹笔砚，扁舟落江湖。
苟且禄仕齿，荏苒岁月徂。
乍得返乡里，惊怛心若刳。
前辈尽黄壤，小儿皆白须。
屡火不一火，坊巷非旧闾。
上冢享亭仆，访寺诗壁污。
向之红粉面，蚁穴髑髅枯。
乃知宇宙内，万有皆空虚。
我生逼六十，偶幸全头颅。
身阅大兵革，一思一欷嘘。
怀旧梦恍惚，吊往肠郁纡。
六十年间事，历历尚可模。
我所见之人，百万泉下俱。
神仙谓不死，终久归于无。
寄语肉食子，无以智诮愚。
忆我弱甫冠，束书如钱塘。
中兴百廿载，行都滋浩穰。
虽已劣乾淳，尚可云小康。
巴蜀骇破碎，淮襄传扰攘。
腹心辇毂地，按堵如故常。
于时数万士，云集升上庠。
草茅起穷谷，拭目观国光。
出门不识路，天街何其长。
侠士剧燕赵，佳人□姬姜。
五鼓夜灯烛，万楼春丝簧。
吴米白如雪，奚啻千斯仓。
缥缈湖山间，画船娇红妆。
六桥杨柳岸，荷花云水乡。
四时无不宜，莫若僧夏凉。
小儒苦乏赀，冷眼看豪强。
托迹朝士馆，窃睨鵷鹭行。
台评或非是，庙论有不臧。
相与读邸报，愤闷填中肠。
侥幸江汉静，奸凶殛炎荒。
礼闱采刍言，始得伸名场。
岂谓边功相，曾不监彼狂。
骄淫无比伦，虐毒尤披猖。
未闻古天子，买田自置庄。
群小附鬼蜮，国脉内已戕。
虱臣颇有胆，四被言者章。
最后得拜疏，逋诛逃维扬。
万古木绵庵，不愧赵韩王。
草茂复古殿，雨淋集贤堂。
青史孰可□，念此心神伤。
焉得陆士衡，复与作辨亡。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。